text: Mere sne på vej
  03 februar 2010 kl. 08.59
  Hele landet er klædt i hvidt - og det er ikke slut endnu. Ingen plusgrader foreløbig, lyder det fra DMI. Foråret er langt væk.
  Sneen har lagt sig som et tungt vattæppe over hele landet, og det er ikke slut med snebyger endnu.
  Onsdag morgen var landskabet på Bornholm, Sjælland og i Nordøstjylland præget af halvkraftige snebyger. Senere onsdag breder snebygerne sig også til Sønderjylland.
  Ifølge vagtchefen på DMI er det dog den stærke vind, der skaber de største problemer i øjeblikket.
  Temperaturen holder sig lidt under frysepunktet, og sådan bliver det ved med at være et stykke tid endnu. Det kan nok ikke betale sig at lægge sneskovlen og vejsaltet alt for langt væk.
  - Der er ikke rigtig noget tegn på plusgrader lige foreløbig, og det er næppe den sidste snestorm i år. Det er kampen mellem kulden og varmen, der giver de her snestorme, så der kommer nok endnu et seriøst angreb på kulden i år, siger vagtchefen.
  DMI's vejrudsigt for i dag melder om slud- eller snebyger, først på dagen også stedvis fygning, men også mulighed for lidt sol og højeste temperatur nær frysepunktet. Let til frisk vind omkring nordvest, som aftager og i aften bliver ret svag.
  Vejdirektoratet oplyser, at der er pletvis sneglat og fygning i hele Syd- og Sønderjylland.
  